
A Nocturnis 2 álomkapuja egy időre bezárult, ...legalábbis fizikai értelemben. Az álomtér azonban tovább működött és az emberiség egy része, anélkül, hogy tudta volna, már átlépett rajta.

A következő hónapban nem telt el nap, hogy Dr. Patterson Creek ne kapott volna meghívást tudományos fórumokra, egyetemi kongresszusokra, nemzetközi innovációs szimpóziumokra. A világ figyelme rájuk szegeződött, és a média úgy vetette rá magát a történetre, mint éhes ragadozó a friss prédára. Cikkek, interjúk, élő podcastok, dokumentumfilmek készültek – a „tudományos áttörés” kifejezés új értelmet nyert. A közvélemény megbabonázva hallgatta Creek előadásait, melyek az álom, a tudat és a reinkarnációs időutazás lehetséges összefüggéseit boncolgatták. Nem csupán tudományos érdeklődést váltottak ki, hanem hitvitát, filozófiai vitákat és nem utolsósorban titkos megfigyeléseket.

A kutatócsapat – Emma Cole, James Morton, Clara Mennon és a háttérben dolgozó hacker, „Thredw0rm” egy új tudományos korszak hírnökeivé váltak. Olyan világ küszöbén álltak, ahol a tudat már nem csak agyi folyamat, hanem tér-időn túli hálózat.

 

A Genfi Nemzetközi Konferenciaközpont (CICG) üvegfala mögött a Mont Blanc hóborította csúcsa úgy emelkedett az égbe, mint egy ősi istenek által hátrahagyott emlékmű. A levegő kristálytiszta volt fagyos, de vibráló, mintha maga a hegy is figyelné az eseményt, ami odabenn zajlott.

A konferenciaközpont a Rue de Varembé és a Place des Nations szomszédságában állt, mindössze pár percre az ENSZ székházától, a diplomaták és tudósok szimbolikus metszéspontjában. A hatalmas, függőleges üvegablakok mögött már gyülekeztek a világ vezető tudományos elméi, míg odakint az alkonyi fény aranyló szőnyeget terített a tájra.

A távolban a Genfi-tó szinte mozdulatlan volt, egy ezüsttükör, melyen a lebukó nap vörös-narancs ragyogása olvadt el. A felszínt apró jégtűk csipkézték, ahogy a hideg levegő végighúzta ujjait a vízen.

A CICG belsejében az egyik legnagyobb előadóterem, az Auditorium A, ünnepi fényárban úszott. A helyiség színpadát selyemfekete függönyök keretezték, melyek mögött a rejtett világítás halkan pulzált. A padlót világos színű, olasz márványlapok borították, hideg és sima felületük visszaverte a mennyezeti projektorok fényét. A lépcsőzetes üléssorok között gondosan öltözött kutatók, professzorok és diplomaták foglaltak helyet. Némelyikük már jegyzetelt, mások csak bámulták a színpadon álló alakot.

Dr. Patterson Creek egyetlen gesztusa is elegendő volt ahhoz, hogy a több száz fős hallgatóság elcsendesedjen. A háta mögött lévő kivetítőn egy ábra lebegett a Nocturnis 2 kezelőfelülete, körülötte fénylő, kódolt adatgömbökkel, amelyek lassan forogtak, mint egy új naprendszer bolygói.

Ez nem egy előadás volt. Ez egy korszak kezdete.

– Az álom – mondta Creek hangja visszhangzó tisztasággal – nem agyi kisülések sora. Az álom élet és visszatérés.

Ezzel a mondattal egy új világ térképe kezdett kirajzolódni. 

– A tudomány, a tudat és az emlékezés titkos határvidéke. - folytatta Dr. Creek.

A teremben több száz fős, válogatott tudós-közönség gyűlt össze. Idegkutatók, kvantumfizikusok, vallásfilozófusok, AI-fejlesztők, a világ agya és lelke egy térben lüktetett. A diasor utolsó képe a Nocturnis spirál formájú interfésze volt, körülötte lebegő adatgömbökkel, mint minigalaxisok. Az aranybetűs képaláírás csak ennyi volt:

„Az álom visszatérés. Az álom újraélés.”

Az előadást hosszan tartó, mély taps követte, de Dr. Patterson Creek jól tudta, hogy a taps mögött többféle motiváció rejtőzhet. Néhány tenyér őszintén ünnepelt – mások csak az álcázás miatt csattantak. Nem mindenki a tudomány nevében érkezett.

A konferencia végeztével a résztvevők nagy része egy alig több, mint negyedórás kellemes sétával tért vissza luxusszállodájába. A Hotel President Wilson panorámaliftjeit megállás nélkül vitték fel a meghívottakat a felső szintre rendezett fogadásra. A szálloda a Quai Wilson mentén állt, közvetlenül a tóparton, ahol az este selymes sötétje találkozott a város fényfüzérként kanyargó kontúrjaival.

A privát rendezvényterem falai padlótól mennyezetig érő üvegtáblákból álltak. Olyan volt, mintha az ember egy kristálykapszulában lebegne Genf fölött. A távolban a Jet d’Eau vízsugara már pihent, de a tó tükrén meg-megrebbent a fény, ahogy a város éjszakai fényei áttörtek a ritkuló hópelyheken.

Bent tompított fények, meleg borostyán árnyalatok uralták a teret. A díszes asztalok fölött lebegő modern csillárok úgy tűntek, mintha lassan forogtak volna, árnyékuk halkan táncolt a falakon. A pazar fogadás ételszigetein svájci fondü, japán sushi, francia pástétom és különleges növényi alapú molekuláris ételek sorakoztak. A kristály pezsgőspoharakban gyöngyöző italok visszatükröződtek a vendégek hófehér ruházatán.

Emma, Clara, James és Creek egy félreeső, alacsony fényű sarokban ültek, egy sötét faborítású asztalnál, háttal a falnak, kilátással a tóra. Fejük összeért, testtartásuk egy zárt konspirációt sugallt, nem társasági csevegést.

Ekkor lépett oda hozzájuk az ismeretlen.

A férfi mozgása szinte hangtalan volt, mint egy balettáncosé, pontos, kecses, súlytalan. Az arca részben a terem fénykúpjain kívül maradt, árnyék és villanás határán. A kabátja sötét posztó, elegáns szabású, az anyag alig látható szürke fényt vert vissza. A nyakában viselt ezüstszálas sál szinte lebegett, mint egy holografikus réteg a személyisége körül. Hátrafésült, szürkésbarna haja, metsző tekintete és hangtalan jelenléte olyan érzést keltett, mintha nem csupán figyelt volna, hanem régóta ismerte volna őket.

– Dr. Creek – szólalt meg, mély, finoman csiszolt angolsággal. A hangjában ott volt egy árnyalatnyi francia zamat, mint egy drága bor utóíze. – Raymond Deveraux vagyok. Talán hallott rólam... bár valószínűbb, hogy nem.

A kézfogásuk rövid volt, de mélysége volt, mint két hatalomé, amelyek csak ideiglenesen érintik egymást, mielőtt újra visszavonulnak a saját erődítményükbe.

– Szeretném a segítségüket kérni – mondta egyszerűen, majd egy elegáns mozdulattal előhúzott egy vékony, fekete bőrmappát. Két kézzel nyitotta ki, mintha szertartást végezne.

A pergamenlap lassan, komótosan tárult fel – mintha évszázados alvásból ébredne. Az anyag finom szövése selymes volt, kissé hullámos, mintha egy régi tengeri út nyomait viselné magán. A tinta halványan derengő fényben foszforeszkált, s a rajzok, melyek a lapon elterültek, szinte lélegeztek.

A kompozíció nem volt pusztán illusztráció. Ez egy világ volt, egy idegen és mégis ismerős univerzum. Csillagszerű ábrák, organikus formák, növények, amelyek mintha spirálisan forognának egy belső tengely körül. A legmegdöbbentőbb rajtuk egy írásrendszer, amely se nem latin, se nem szláv, se nem arab… és mégis… valahol mélyen… mintha már látták volna. Álmukban.

– Ez az eredeti Voynich-kézirat egyik oldala – mondta Deveraux, szinte suttogva.

James megdermedt.

– A Voynich?! – kiáltott fel, aztán gyorsan elnémult, kezét szája elé kapva. – Az kizárt… A teljes 240 oldalas kötet a Yale Egyetem Beinecke Ritka Könyvek Könyvtárában van, 1969 óta.

Clara már a telefonját böngészte, ujjai gyorsan szántották végig az információk özönét.

– A kéziratot Wilfrid Voynich vásárolta meg 1912-ben, egy itáliai jezsuita kolostor elárverezett anyagai között – mormolta, miközben a képernyő világította meg az arcát. – A pergamen karbonkormeghatározása szerint valóban a 15. századból származik, de a nyelv… a szimbólumrendszer… semmilyen kultúrához nem köthető. Olyan, mintha kívülről származna – nem csak térben, hanem időben is.

– Az évszázadok során titkos társaságok, kriptográfusok, CIA-elemzők, sőt, kvantumalapú mesterséges intelligenciák is megpróbálták megfejteni – szólalt meg ismét Deveraux. – Mindhiába. Szerintem ez nem egy könyv. Ez egy üzenet. Egy térkép.

– A leírások alapján – folytatta – a kéziratból négy oldal hiányzik. A nálam lévő az egyik. A másik három valahol a nagyvilágban rejtőzik.

– És Ön szerint – kérdezte Creek, most már előrehajolva –, éppen ezek hiányoznak ahhoz, hogy megfejtsük a kézirat titkát?

– Talán, de szerintem a kézirat eleve nem lineáris módon készült, mintha csak az értő álomtudat számára lenne logikus. – A férfi mélyet sóhajtott. – Ezért gondoltam önökre. A Nocturnis segítségével talán beléphetünk nem csak a szövegbe.., hanem annak eredetébe is.

Emma közelebb hajolt, arcát már-már érintette a pergamen felszínét. A tinta szinte pulzált, mintha... valamit felismerne benne. Egy formát. Egy emléket.

Clara hangtalan szavakat formált – szájtátva olvasott egy nyelvet, amelyhez nem volt kulcsa. James szemüvege csendben pittyegett, a rögzítés automatikusan elindult, a képek már az adatbankba kerültek.

– Ön azt szeretné – szólalt meg végül Creek, hangja most már mély és lassú volt –, hogy a Nocturnisszal… valahogy belépjünk ennek a kéziratnak a történetébe?

Deveraux bólintott.

– Igen, doktor. Ez lehet az utolsó lehetőség, de előbb meg kell találnunk a másik három hiányzó oldalt. Az álomtér az egyetlen hely, ahol a kézirat... megszólalhat.

 

* * *

 

Két nap telt el a genfi előadás óta, amikor a kutatócsapat végre visszaindult a Nocturnis-York Központba, a világ első dedikált álomtudat-kutató intézetébe, amely Monte-Carlo peremén, a francia Riviéra szikláiba vájva épült. A központ új arculatot kapott, de nemcsak a neve, hanem a szellemisége is megváltozott. Azóta, hogy a York Alapítvány összeolvadt a Nocturnis technológiai platformjával, az intézet egyfajta hipertudatos idegkapu lett, kapocs álom és valóság, múlt és jövő, ember és másik ember között.

Az utazás önmagában is egy élmény volt. A csapat egy vadonatúj, Xpeng X9 elektromos egyterűbe szállt be Genf belvárosában, a CICG alatt parkoló mélygarázsban. A jármű külső formája olyan volt, mintha egy szobrász álmodta volna meg – élek nélküli, folyékony dizájn, gyémántfekete karosszéria, amely a fényt selyemként verte vissza. A panoráma-szélvédő íve szinte a tetőig húzódott, belső tere hangtalanul lebegett fény és anyag között. Minimalista elegancia, hűvös fémszürke műszerfal, holografikus kijelzők, a hófehér ülések pedig puha bionikus bőrből készültek, amelyek automatikusan alkalmazkodtak az utasok testtartásához.

A jármű hangtalanul siklott ki Genf utcáira, majd az A41-es autópályán haladtak dél felé, átszelve az alpesi hágók hószórta világát. Az autó oldalablakán túl a táj úgy mozdult, mint egy IMAX-film. Mély szurdokok, ködfátyolos fenyvesek, távoli kolostorok és zárt kapuk mögött álló szőlőültetvények suhantak el mellettük.

James vezette az autót, de nem a kormány volt a lényeg, az irányítás 92%-át a jármű mesterséges intelligenciája végezte, miközben James adatokat elemzett az oldalkijelzőn. Emma a hátsó ülésen jegyzetelt, Clara térképeket böngészett, Dr. Creek pedig ahogy mindig, most is csendben figyelt. Legbelül azonban egyetlen dolog járt a fejében: Raymond Deveraux.

 

Három és fél óra alatt érték el Monte-Carlo határát. A Riviéra fényei, mint egy elektronikus korona ragyogtak fel, ahogy az út kanyarodott lefelé a tengerhez. 

A Nocturnis-York Központ nemcsak egy épület volt, egy egész sziklagerincet alakítottak át érte. A korábbi betonmonstrum helyét egy organoid üvegbuborék-rendszer vette át, amely szinte beolvadt a természeti környezetbe. A főépület öt áttetsző félgömbből állt, amelyek hajnalban rózsaszínbe, délben áttetsző aranyba, este pedig sötétlila fénybe borultak, ugyanis a dómok önszabályozó üvegrétege reagált a napszak és a hőmérséklet változásaira.

A parkolórámpán leereszkedve halk zümmögéssel nyíltak meg a biometrikus kapuk. Az egyik dóm közepén, a fővezérlőteremben egy spirálisan csavarodó LED-ernyőfal vibrált, rajta a Nocturnis szimbóluma, egy spirál, amely egyetlen pontba sűrűsödik.

Ahogy beléptek a belső körbe, Emma azonnal odalépett az egyik terminálhoz.

– Első dolgunk, hogy megtudjuk, kinek dolgozunk. – mondta határozottan.

Clara már be is kapcsolta a főrendszert, miközben James telefonján keresztül aktiválta a titkosított kommunikációs csatornát.

– Hívom Thredw0rmot. Ha valaki, ő le tudja szedni a Darkweb-ről mindazt, amit tudni akarunk.

A fal egyik árnyékos sarkában egy régi USSR-stílusú rádió halkan felpattant, majd a hangszóróból sercegő hang szólalt meg:

– Szép napot a fénymérgezett laborpatkányoknak. – Mit keressek? - kérdezte enyhe iróniával Thredw0rm.

– Raymond Deveraux – válaszolta James. – vagy bármilyen más név, amit használt az elmúlt 20 évben. Vagyon, eredet, kapcsolatok, műkincsek és ha lehet… szivárogtatások, titkos akták, adásvételi jegyzékek. Olyan adatok, amiket csak te tudsz megtalálni.

Pár másodperc csend következett, aztán a hang újra megszólalt.

– Óriási vagyon, panamai álnevek, zürichi bankszámlák. Részvények tucatnyi techcégben, egykori kapcsolat a Christie’s árveréssel, műtárgygyűjteménye több mint 400 tétel és ezek közül harminc nem szerepel egyetlen nemzetközi nyilvántartásban sem és egy szkennelés nélküli magángéppel utazik. Nincs hivatalos repülési útvonala.

Emma összenézett Claraval.

– Ez több, mint kétes. Ez pont olyan félelmetes, amilyennek gondoltam.

Creek megérintette az üvegfalat. A pergamen emléke még ott vibrált az ujjai alatt.

– Akkor kezdjük el. Megtaláljuk a három hiányzó oldalt, de először – értsük meg, mit akar valójában Deveraux.

A Deveraux féle Voynich-pergamen oldal a központ egyik legbiztonságosabb laboratóriumába került. A helyiség a Dóm 3. alagsori szintjén helyezkedett el, egy izolált, fényálló kamrában, ahol a levegőt UV-szűrt és ionizált rendszer tisztította másodpercenként háromszor. A helyiség közepén egy lebegő asztal állt, ami valójában egy mágneses antigravitációs platform, amely kiküszöbölte a mikrorezgéseket. Itt helyezték el az értékes lapot, vastag kvarcüveg doboz alatt.

Dr. Creek, Clara, Emma és James fehér sterilruhában, arcvédővel és adatpanelekre csatlakoztatott kesztyűs ujjakkal állták körül a relikviát. A falakon szimultán jelentek meg az elsődleges szenzoradatok, míg a mennyezeten egy holomikroszkóp bontotta rétegekre a tintát, a rostokat, és a papír anyagszerkezetét.

– Karbonizált ínrost-kötés a széleken – suttogta Clara. – Pergamen, valóban 15. századi. Semmilyen modern anyag, sem UV-jelzés. Ez nem másolat, nem hamisítvány.

– A tinta? – kérdezte Emma.

– Bonyolult vasgallusz-keverék. A benne lévő tannin mintázata megegyezik a Beinecke Könyvtárban őrzött példányokkal. Ez valódi, Emma,... valódi.

A teremre csend telepedett. Az egyetlen hang a szűrőrendszer állandó zúgása volt.

A képernyőkön feltűnt a lapon található tartalom teljes spektrumanalízise. A virágszerű, növényi minták között semmiféle metainformáció nem bújt meg. Sem QR-jellegű szerkezet, sem rejtett szimbólum, sem optikai trükk.

– Nem találunk rejtett szöveget, sem túlírást – morogta Creek. – Minden pontosan olyan, mint a többi oldal, növények, ismeretlen szöveg, csillagformák, semmi többlet.

– A Nocturnis még nem futott rajta – jegyezte meg James. – De első ránézésre… nincs benne semmi „extra”.

Emma csalódottan fújt egyet. 

– Tehát valódi.., de ugyanúgy megfejthetetlen, mint az összes többi oldal, ezek szerint nem lehet kulcs a rejtély megoldásához.

Ekkor James oldalra lépett, levette a kesztyűjét, és az adatpanelt lehívta a pultra.

– Rendben – mondta halkan. – Akkor nézzük a következő logikus kérdést. Hogyan került ez Raymond Deveraux birtokába?

A többiek ránéztek.

James ujjai végigfutottak egy sor rejtett szkripten, majd egy titkosított keresőmodult aktivált, amit a Nocturnis belső adatbankját összekötötte a Thredw0rm által kiépített darkweb-szűrővel.

– Feltételezve, hogy a lap valódi és korábban a Beinecke állományából hiányzott, akkor valahonnan el kellett tűnnie, valamikor, valahogyan. Valaki vagy ellopta, vagy illegálisan árverésre bocsátotta. Nekem az a gyanúm, hogy...

Egy adatsor villant fel a képernyőn.

– Meg is van – biccentett elégedetten. – Itt van egy tizenegy évvel ezelőtti, egy zártkörű árverésre utaló metaadat: Montevideo, Uruguay. A tétel: „Középkori kézirat-töredék, ismeretlen eredetű növényi illusztrációval.” A vevő neve: „Privát gyűjtő, franciául tárgyaló közvetítőn keresztül.” A tranzakcióhoz egy panamai offshore holdingot csatoltak, ami az Évreux Consortium Ltd. névre hallgatott.

-  De mi köze ennek a cégnek Deveraux-hoz? – kérdezte értetlenkedve Emma.

-  A Deveraux név eredetének jelentése, ami az d’Évreux francia szóból származik, azt jelenti Évreux városából való. – válaszolt nagy nyugalommal Creek.

– Szóval egyszerűen megvette – Clara hangja nem remegett, csak dühösen fagyott volt. – és hivatalosan a világ nem vett róla tudomást.

– De nem ő tette elérhetetlenné, csak megvásárolta azt – szögezte le James. – Az igazi kérdés nem az, hogyan került hozzá, hanem hogy ki szivárogtatta ki először? És... miért csak ezt az egy oldalt?

Emma a képernyőre nézett, aztán a pergamenre. Tekintete megkeményedett.

– Akkor itt az ideje, hogy visszakövessük az útját. Az első árveréstől az utolsó kézfogásig. Ha Deveraux valóban kapcsolatban áll azokkal, akik ezt kiemelték a Beinecke gyűjteményéből... akkor nem egyedül dolgozik.

Késő este volt a Nocturnis-York Központban, a dómok külső világítása már sötétlilába hajlott. A központ nagy része elcsendesedett, a folyosókon csak a klímakörök halk lüktetése hallatszott. A kutatócsapat tagjai már visszavonultak privát lakrészeikbe, egyedül James Morton ült még a vezérlőterem egyik sarkában, szinte a sötétbe olvadva. Egyik lábát felhúzta a kényelmes forgószék ülőfelületére, digitális tollát a homlokához ütögetve gondolkodott.

Előtte három kijelző, egymásra vetülő adatablakokkal. A háttérben a Voynich-lapról készült nagy felbontású képfájl lebegett. James arca fáradt volt és a szemei is égtek. Ujjai hangtalanul táncoltak a holografikus billentyűzeten, ahogy a Thredw0rm által nyitva hagyott hátsó ajtón keresztül átfésülte a darknet tranzakciós adatfolyamait.

Egyetlen sor ütötte meg a szemét, ami elsőre nem tűnt fontosnak. Egy privát, titkosított e-mail, amit évekkel ezelőtt küldtek egy mostanra megszűnt .onion szerveren keresztül:

Feladó: ND-Echo

Tárgy: Lap 73 – RÉSZLETEK.

Címzett: R.D.

Csatolmány: "Dreamscript_VN73.mkv" (videó, kódolt)

James összevonta a szemöldökét. R.D. – Raymond Deveraux?

Egyenként bontotta le a fájlvédelmeket. A kódolt videó dekódolása tizenöt percig tartott, a szoftver hatszor fagyott le, mire végül elindult. A képernyő elsötétült, majd felvillant egy gyengén megvilágított szoba képe. A minőség gyenge volt, az időbélyeg 2012. A felvételen egy idős férfi ült egy asztal mögött, kopott tweedzakóban, vékony arcán fehér szakállal. A férfi nem nézett a kamerába. A hangja fáradt, de még mindig meglepően tiszta volt.

– Ha ez a videó valaha is kikerül a belső rendszerből, akkor én már alulról szagolom az ibolyát, azaz biztosan nem élek.

– A Voynich 73. lapja az, amit mostanra már valószínűleg „valaki más” birtokol, valamilyen titkot rejt, amit a többi lap nem.

– A tinta rétegében – csak IR-szűréssel – álomszövet mintázat látható. Egy forma, ami nem kapcsolódik a szöveghez, sem a rajzhoz. Olyan, mintha… más dimenzióból érkezett volna.

– Ha valaki megtalálja… ne próbálja meg pusztán olvasni. A Voynich emlékezik és nem mindegy, ki néz bele.

A képernyő sötét lett. James percekig csak bámult maga elé.

"Álomszövet"? Egy rejtett minta? Akkor… nem is az a fontos, ami a lapon van, hanem az, ami benne?

Felkapta a tabletjét, és azonnal megnyitotta a felhőt, ahová a Voynich-lap szkenjeit mentették. Elindította az infraspektrum-analízist. Percenként újabb rétegeket hámozott le róla. Aztán...

Néhány lapon egy finom minta kezdett kirajzolódni. A háttérben, a tinta alatt, alig észrevehetően, de ott volt. Egy geometriai ábra, valami szövetszerű, szabálytalanul elrendezett struktúra. Nem rajz, csak apró jelek.

– Te jó ég... – súgta James. – Ez tényleg... egy térkép az álomtérben.

Másnap reggel a csapat újra összeült a dóm fő konferenciatermében. A falra vetített videórészlet elnémította őket.

– Akkor valaki már 2012-ben tudott erről – jegyezte meg Emma. – és még azelőtt eltűnt.

– A küldő aliasa „ND-Echo” – magyarázta James. – Valószínűleg egy kódnév, de… a rendszer egyetlen nyomot hagyott. Az e-mail visszafordítása egy belső aukciósház szerverére vezetett. 

A név: L'Œil Silencieux. A Csendes Szem.

Clara már kereste az információt.

– Ez egy nem hivatalos árveréssorozat, ami Párizsban működött egészen a 2000-es évek elejéig. A helyszín egy elhagyott háborús bunker a Montmartre alatt, a Rue des Saules közelében.

– Egy titkos aukciósház, egy eltűnt kutató, egy rejtett geometria… – morogta Creek. – Már csak az hiányzik, hogy azt mondjátok, ez vezet el az első hiányzó oldalhoz.

James lassan bólintott.

– Én ezt mondom.

 

 

 

Párizs, két nappal később.

A város a kora tavasz első jeleit hordozta. A Sacre-Cœur hófehér homlokzata napfényben fürdött, a Rue des Saules kis sikátorait pedig enyhe borillat lengte be. A csapat gyalog közelítette meg Montmartre oldalát, mert nem akarták felhívni magukra a figyelmet. Az utca macskakövein halk léptekkel haladtak, miközben Clara egy régi térképet vetített holografikus tabletjére. A dokumentumot James találta egy 2001-es rendőrségi lefoglalás aktáiban egy föld alatti komplexum bejáratáról készült, amely hivatalosan „nem létezik”.

– Az 1942-es légoltalmi térképek szerint ez a rész egykor egy német katonai bunker volt – magyarázta Clara, miközben az egyik ház fala előtt megálltak. 

– A háború után lezárták, de a kilencvenes évek végén újra használták... nem katonai célokra.

A ház, amely előtt megálltak, semmi különöset nem árult el magáról. Egy elhanyagolt, kétszintes épület volt, redőzött ablakokkal, lehulló vakolattal. Csak az tűnt fel, hogy egyik ablak sem törött, az ajtó pedig fémből készült, belülről megerősítve.

James elővette a digitális dekóderét, egy fekete, pénztárca méretű eszközt, amit még Thredw0rm készített neki. Pár perc alatt feltörte a mágneszárat. Halk kattanás, az ajtó engedett.

Odabent hűvös levegő csapta meg őket. Egy betonfolyosó, vörös vészfények, és egy ívesen levezető lépcső. Emma öntudatlanul elővette zseblámpáját, de nem kapcsolta be. Valami ismerős vibrált a falakban.

– Ez nem csak bunker – suttogta Creek. – Ez katakomba.

A mélyben elértek egy fémajtóhoz, rajta kézzel karcolt latin szöveg:

“Silere ut videas.” – Csendben, hogy láss.

A szoba túloldalán egy régi árverési terem várta őket. Helyenként még láthatók voltak a katalóguslapok maradványai, a falon egy repedezett, fából faragott szem szimbóluma, az árverésház jele. Az asztalokon poros ezüst ceruzák, csekkfüzetek, megfeketedett gyertyacsonkok. Mindenből áradt a fagyott idő érzete.

Clara az egyik íróasztalhoz lépett. A fiók ellenállt, de egy határozott rántással kiszakadt. A mélyéről egy fekete bársonymappa csúszott ki, benne egy sárgult katalóguslap, rajta régi írógépes szöveg.

Ujjai végigsiklottak a megsárgult papírlapon, amely a fekete bársonymappa közepén feküdt, mint egy temetetlen emlék. A betűk kissé elmosódtak az idő nyomásától, de még így is világosan olvashatók voltak. A szöveg ridegen tényszerű volt, semmi pátosz, semmi titokzatosság. Csak ár, tétel, dátum, és vevő.

 

Tétel: "Fragmentum Codicis Ignoti – Folio 73".

Leírás: pergamen, növényi motívum, ismeretlen eredet.

Vevő: R. D., képviselőn keresztül.

Ár: 1.450.000 EUR.

Árverési dátum: 2012. április 4.

 

– Ez az – mondta halkan, miközben a fejét lassan felemelte. A hangjában nem csupán felismerés, hanem valami más is volt, talán harag. 

– Itt történt meg az átadás. Itt vásárolták meg a Voynich 73. lapját. Ez az árverés volt a fordulópont, a nyomvonal elágazása. 

A pillanatot hirtelen megtörte James hangja a terem túloldaláról.

– Találtam valamit. Gyertek ide. Most.

A többiek a hang irányába siettek, a por felkavarodott lépteik nyomán. James egy rozsdás, fémborítású komód mellett guggolt, amelybe egy díszes, faragott kazettát rejtettek. A fa sötét mahagóninak tűnt, rajta repedezett intarzia, körkörösen ismétlődő szemmotívumok, középen egy stilizált spirál.

– A zárat valaki mesteri szinten rejtette el. Kétrétegű mechanika, de az egyik rugó már rozsdás volt, így ki tudtam nyitni.

A kazettát óvatosan kinyitotta. Odabenn selyemfekete bélés fogta körül a tartalmat, benne egyetlen krómlemezes minikazetta, alatta egy vékony kézzel írt címke:

CONFIDENTIEL / retour immédiat interdit

– Ez privát visszaigazolás lehetett – mondta James. – Valószínűleg a legszenzitívebb vásárlók egyike kapta vagy... az egyik eladó. Nézzük meg.

A kazettát egy hordozható hangrekorderbe helyezte. Amikor a lejátszás elindult, a szoba minden hangja elhalt, a szalag recsegve indult, majd egy mély, nyugodt férfihang töltötte be a teret. A francia akcentus jellegzetes volt, nem paródia, nem túlzás, hanem egy igazi, iskolázott, nyugat-európai árnyalat. A hang tagoltan, szinte suttogva beszélt, mintha falaknak volna füle.

– „A második lap már Európában van. Csendes kezekben. Egy bécsi gyűjtemény, hivatalosan nem létező.”

– „A harmadikat Konstantinápolyban keresik. Egy vak másoló hagyatéka. A nyomok a régi víztározók alá vezetnek.”

– „És a negyedik... nos... az nincs ezen a világon.”

A hang megszűnt. A szoba hűvöse még hidegebbnek tűnt, mintha valami sötét, láthatatlan jelenlét lappangott volna a levegőben.

Emma hátralépett. Tekintete a mennyezetre tévedt, mintha átlátna a földrétegeken, városokon, határokon túl.

– Akkor nincs más választásunk. Isztambul következik.

 

Isztambul – újabb két nappal később

A naplemente narancs és bíbor rétegekbe mártotta a várost, miközben a repülőgépük átsiklott a Boszporusz fölött. Odalent a Kék Mecset minaretjei füstölőként emelkedtek ki az esti ködből, a város csontváza pedig élő organizmusként pulzált. Törökország kapuja, ahol Európa és Ázsia nemcsak földrajzilag, hanem szimbolikusan is összeér.

A csapat a Sultanahmet negyedben szállt meg, egy elegáns, belső udvaros butikhotelben, ahol a falakat kézzel festett csempe díszítette, a tetőteraszon pedig kilátás nyílt a Hagia Szophiára.

Aznap este Emma és Clara végigjárták a környék antikváriumait, míg James és Creek a régi térképeket és föld alatti alagutakat tanulmányozták. A cél, megtalálni az említett vak másoló nyomát, egy férfit, aki az elmondások szerint - mielőtt megvakult volna - a 19. század végén egyetlen példányban lemásolt valamit, amit azonban senki más nem látott.

Másnap reggel már a Bazilika Ciszterna előtt álltak. A régi víztározó bejárata a turisták elől elzárt oldalszárnyon keresztül nyílt, egy engedélyezett kutatási jegyzékkel, amit Clara hamisított egy korábbi, UNESCO-alapú projektre hivatkozva. A föld alá vezető lépcsőkön hűvös pára fogadta őket. A víztükör sötét volt, de néhány rozsdás acélgerenda és pihenőjárat még megmaradt az 1800-as évek végéről.

És ekkor… Jamesnek feltünt valami.

A perifériáján, alig érzékelhetően, egy mozgás. Valaki követte őket és nem először. Ahogy kiléptek a hátsó pillérek közé, ahol a mennyezet alacsonyabbra ereszkedett, Emma halkan megszólalt:

– Most már biztos, hogy figyelnek minket.

Dr. Creek csak bólintott, a kezével mutatta, hogy három alakot lát, tizenöt méterre, két betonpillér mögött.

– Török katonai cipő, nem éppen a turisták stílusa. – motyogta James. – Ez már szervezett megfigyelés.

Clara elővette a mobilját, mintha csak fotózna, de a kamera lencséje másra volt állítva, hátrafelé, a követőkre.

– Akkor mozogjunk tovább, – mondta Creek halkan. – de lehetőleg úgy, hogy ne tudják, hogy észrevettük őket.

